ทหารไทยเชียร์ขึ้นดอกเบี้ยคุมเงินเฟ้อ
ประธานเจ้าหน้าที่บริหาร ธนาคารทหารไทย ส่งเสียเชียร์ทางการขึ้นดอกเบี้ย เผยห่วงเงินเฟ้อ ไม่เชื่อดอกเบี้ยขึ้นกระทบบาทแข็ง
13 ต.ค. 2553

ประธานเจ้าหน้าที่บริหาร ธนาคารทหารไทย ส่งเสียเชียร์ทางการขึ้นดอกเบี้ย เผยห่วงเงินเฟ้อ ไม่เชื่อดอกเบี้ยขึ้นกระทบบาทแข็ง
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ดอกเบี้ยในประเทศควรปรับขึ้นเพื่อควบคุมเงินเฟ้อที่เพิ่มขึ้นต่อเนื่อง โดยเฉพาะเมื่อค่าเงินบาทแข็งค่า ผู้ประกอบการอาจนำเข้าวัตถุดิบสูงขึ้น ยิ่งกดดันให้เงินเฟ้อเพิ่มขึ้นได้อีก ดังนั้น มองว่าควรปรับขึ้นดอกเบี้ยจนกว่าเงินฝากที่แท้จริงจะเป็นบวก
กรณีที่คนห่วงว่าดอกเบี้ยขึ้นแล้วจะทำให้ค่าเงินบาทแข็งค่าอีกนั้น ส่วนตัวเห็นว่าไม่น่าห่วงเท่าเงินเฟ้อที่สูงขึ้น อีกทั้งปัจจุบัน ดอกเบี้ยของประเทศเพื่อนบ้านไม่ว่าจะเป็นอินโดนีเซีย เกาหลี หรือออสเตรเลีย ต่างสูงกว่าดอกเบี้ยประเทศไทย แต่เงินก็ยังไหลเข้าประเทศไทยอยู่ดี เพราะนักลงทุนเชื่อมั่นในพื้นฐานเศรษฐกิจไทย
ปัจจุบัน ดอกเบี้ยเงินฝากที่ต่ำ ทำให้คนหันไปแสวงหาช่องทางลงทุนอื่นที่ให้ผลตอบแทนดีกว่า ดังนั้น แม้สภาพคล่องของระบบธนาคารยังสูง แต่ได้เห็นแต่ละธนาคารออกเงินฝากพิเศษก็เพื่อรักษาฐานลูกค้าเก่า แต่ไม่ได้มุ่งระดมสภาพคล่องแต่อย่างใด 
นายบุญทักษ์ กล่าวว่า ได้ออกผลิตภัณฑ์ “ทีเอ็มบี ซูพีเรีย แบงกิ้ง” สำหรับกลุ่มลูกค้าธนบดี โดยต้องการขยายฐานลูกค้าเดิมอีก 1 หมื่นราย ตั้งเป้าเงินฝากและเงินลงทุน 2 หมื่นล้านบาท โดยลูกค้าที่ฝากเงินและลงทุนเพิ่มทุกๆ 1 ล้านบาท จะได้รับ 1 สิทธิ์นาน 6 เดือน เพื่อลุ้นต้นไม้ทองคำมูลค่า 1 ล้านบาท เดือนละ 1 ต้น รวมมูลค่า 6 ล้านบาท